Ψήφισμα της Επιτροπής των Περιφερειών με θέμα την "προσεχή Διακυβερνητική Διάσκεψη (ΔκΔ)"

(2000/C 57/17)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τα συμπεράσματα του Ευρωπαϊκού Συμβουλίου της Κολωνίας, όπου επιβεβαιώνεται η βούληση να συγκληθεί Διακυβερνητική Διάσκεψη για την επίλυση των θεσμικών θεμάτων που δεν διευθετήθηκαν στο Άμστερνταμ και τα οποία πρέπει να ρυθμιστούν πριν από τη διεύρυνση·

έχοντας υπόψη την απόφαση των Ευρωπαϊκών Συμβουλίων της Κολωνίας και του Τάμπερε περί καταρτίσεως Χάρτη των Θεμελιωδών Δικαιωμάτων της Ευρωπαϊκής Ένωσης·

έχοντας υπόψη τις δηλώσεις του Προέδρου της Ευρωπαϊκής Επιτροπής, κ. Prodi, ο οποίος εκτιμά ότι η Διάσκεψη, της οποίας η έναρξη αναμένεται να αποφασισθεί από το Ευρωπαϊκό Συμβούλιο του Ελσίνκι, θα πρέπει να διευρύνει τους εν λόγω στόχους·

έχοντας υπόψη τη γνωμοδότηση της Επιτροπής των Περιφερειών, με ημερομηνία 15 Σεπτεμβρίου 1999, σχετικά με τις θεσμικές πτυχές της διεύρυνσης - "Η τοπική και περιφερειακή διοίκηση στην καρδιά της Ευρώπης"(1)·

έχοντας υπόψη την έκθεση της ομάδας εμπειρογνωμόνων της Ευρωπαϊκής Επιτροπής υπό την προεδρία του κ. Dehane·

έχοντας υπόψη το ψήφισμα του Ευρωπαϊκού Κοινοβουλίου, με ημερομηνία 18 Νοεμβρίου 1999, για την προετοιμασία της μεταρρύθμισης των Συνθηκών και την προσεχή Διακυβερνητική Διάσκεψη·

έχοντας υπόψη τη συμβολή της Ευρωπαϊκής Επιτροπής στην προετοιμασία της Διακυβερνητικής Διάσκεψης που υιοθετήθηκε στις 10 Νοεμβρίου 1999·

εκτιμώντας τη διττή δημοκρατική νομιμότητα της Ευρωπαϊκής Ένωσης, η οποία βασίζεται τόσο στα κράτη όσο και στους λαούς·

εκτιμώντας το υφιστάμενο δημοκρατικό έλλειμμα το οποίο αναμένεται μοιραία να επιταθεί μετά από τη διεύρυνση·

εκτιμώντας ότι η προσχώρηση στην Ευρωπαϊκή Ένωση προϋποθέτει την υιοθέτηση της αρχής της επικουρικότητας·

εκτιμώντας τις επιπτώσεις της διεύρυνσης για την Επιτροπή των Περιφερειών·

υιοθέτησε ομόφωνα κατά την 31η σύνοδο ολομελείας της τής 17ης και 18ης Νοεμβρίου 1999 (συνεδρίαση της 18ης Νοεμβρίου) το ακόλουθο ψήφισμα.

Η Επιτροπή των Περιφερειών

1. θεωρεί ότι οι θεμελιώδεις στόχοι της επόμενης θεσμικής μεταρρύθμισης συνίστανται στην ενίσχυση και στον εκδημοκρατισμό των ευρωπαϊκών θεσμικών οργάνων, δια της παροχής των κατάλληλων μέσων που θα τους δώσουν τη δυνατότητα να ανταποκριθούν στις προκλήσεις που θέτει η διεύρυνση,

2. είναι, συνεπώς, της γνώμης ότι η Διακυβερνητική Διάσκεψη οφείλει να διευρύνει τους στόχους της και να μην αρκεσθεί στα θεσμικά θέματα που παρέμειναν εκκρεμή στο Άμστερνταμ, ήτοι στο μέγεθος και στη σύσταση της Ευρωπαϊκής Επιτροπής, στη στάθμιση των ψήφων στο Συμβούλιο και στην επέκταση της ειδικής πλειοψηφίας,

3. υπενθυμίζει τον πρωταγωνιστικό ρόλο που διαδραματίζει η Επιτροπή των Περιφερειών ως πρέσβειρα έναντι των Ευρωπαίων πολιτών, συμβάλλοντας κατ' αυτόν τον τρόπο στην εδραίωση της ευρωπαϊκής ιδέας στην καθημερινή τους ζωή και παρέχοντάς τους τη δυνατότητα να κατανοούν τις προθέσεις και τους στόχους της Ένωσης και ζητεί πιο ενδεδειγμένη κατανομή αρμοδιοτήτων μεταξύ των διαφόρων επιπέδων λήψεως αποφάσεων, ευρωπαϊκών, εθνικών και περιφερειακών/τοπικών,

4. ζητεί από την Ευρωπαϊκή Επιτροπή να συνυπολογίσει τα αιτήματα της ΕΤΠ κατά την υιοθέτηση της οριστικής θέσεώς της,

5. αιτείται την πλήρη συμμετοχή της στη διαπραγματευτική διαδικασία ενόψει των προσεχών θεσμικών μεταρρυθμίσεων και της κατάρτισης του Χάρτη των Θεμελιωδών Δικαιωμάτων, ο οποίος αναμένεται να καταστήσει κατανοητό σε κάθε πολίτη ότι η ευρωπαϊκή του ιθαγένεια αποτελεί πηγή νέων άμεσων δικαιωμάτων,

6. αξιώνει να συμπεριληφθεί στη Συνθήκη ο ρόλος που διαδραματίζουν οι τοπικές και περιφερειακές αρχές έναντι της εφαρμογής και της τήρησης της αρχής της επικουρικότητας,

7. ζητεί να ενσωματωθεί στη Συνθήκη η αρχή της τοπικής αυτονομίας,

8. αιτείται τη γενίκευση της αρχής της διαβούλευσης με την ΕΤΠ στο πλαίσιο των άτυπων Συμβουλίων,

9. ζητεί τον επαναπροσδιορισμό του αριθμού των μελών που απαρτίζουν την ΕΤΠ, θέτοντας ως ανώτατο όριο τα 350 μέλη,

10. επαναλαμβάνει το αίτημά της περί ενσωμάτωσης στη Συνθήκη της υποχρέωσης να έχουν τα μέλη της πολιτική εντολή ως εγγύηση της νομιμότητάς τους,

11. ζητεί εκ νέου να αναγνωρισθεί στην ΕΤΠ το καθεστώς του θεσμικού οργάνου,

12. αιτείται να παρασχεθεί στην ΕΤΠ δικαίωμα προσφυγής στο Δικαστήριο των Ευρωπαϊκών Κοινοτήτων σε περίπτωση παραβίασης των προνομίων της,

13. επιφορτίζει τον Πρόεδρό της να διαβιβάσει το παρόν ψήφισμα στην Ευρωπαϊκή Επιτροπή, στο Κοινοβούλιο, στο Συμβούλιο, στις κυβερνήσεις των κρατών μελών και στα εθνικά κοινοβούλια.

Βρυξέλλες, 18 Νοεμβρίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) CdR 52/99 fin - EE C 374 της 23.12.1999, σ. 15.